“Ek beloof ewig trou aan jou. Ek sal jou altyd liefhê. Niks sal ooit maak dat ek van jou skei nie. Daar sal nooit iets belangriker wees as jy nie. Vir ewig en altyd net jy vir my.” Hierdie woorde is bekende woorde wat jy en ek baie in flieks en by vele huwelikseremonies hoor. Jy lees daarvan in Valentynsdag-kaartjies en in graffiti op mure. Liefde se opwinding lê dikwels in die onbekende en die eerste flits-oomblike van hartstog en romanse. Daar is ook die liefde wat van vêr kom, swaarkry saam beleef het, feeste saam gevier het, oor en oor vergewe het en steeds mense nader trek na mekaar en na God.
Hy is die bron van hierdie liefde, die Een wat eerste inisiatief geneem het en die mens kom deel maak het van sy ewige liefdesverhaal. Hierdie liefde is nie ingewikkeld nie, vra nie vir prestasie of teenprestasie nie. Dit is daar vir elkeen in gelyke dele en vandag ook vir jou.